◄Previous: 2 Manteision efelychiad digidol

# 3 Cyfyngiadau efelychu digidol mewn addysg gofal iechyd

1. Diffyg profiad yn y byd go iawn: ni all efelychiadau ailadrodd natur anrhagweladwy a chymhlethdod sefyllfaoedd clinigol go iawn yn llawn. Gall hyn gyfyngu ar allu myfyrwyr i ddatblygu sgiliau meddwl yn feirniadol a gwneud penderfyniadau mewn cyd-destun byd go iawn.
2. Problemau technegol: mae efelychiadau'n dibynnu'n fawr ar dechnoleg, sydd weithiau'n gallu methu neu fod yn anodd ei defnyddio. Gall trafferthion technegol amharu ar ddysgu ac achosi rhwystredigaeth.
3. Costau uchel: gall datblygu a chynnal rhaglenni efelychu o ansawdd uchel fod yn ddrud. Mae hyn yn cynnwys cost meddalwedd, caledwedd a hyfforddiant i addysgwyr.
4. Hyfforddiant sgiliau rhyngbersonol cyfyngedig: er bod efelychiadau'n gallu addysgu sgiliau gweithdrefnol, efallai na fyddant yn addysgu sgiliau rhyngbersonol fel cyfathrebu, empathi a gwaith tîm yn effeithiol, sy'n hanfodol mewn gofal iechyd.
5. Hygyrchedd: mae’n bosibl na fydd gan bob myfyriwr fynediad at y dechnoleg angenrheidiol neu'r rhyngrwyd cyflym sydd ei hangen ar gyfer efelychu digidol effeithiol, gan arwain at wahaniaethau mewn cyfleoedd dysgu.
6. Gorddibyniaeth ar efelychu: mae perygl y bydd myfyrwyr yn dibynnu gormod ar efelychiadau ac na fyddant yn cael digon o brofiad ymarferol gyda chleifion go iawn.

Er gwaethaf y cyfyngiadau hyn, mae efelychiadau digidol yn parhau i fod yn adnodd gwerthfawr mewn addysg gofal iechyd, yn enwedig pan gânt eu defnyddio ar y cyd â dulliau addysgu eraill.

## Gweithgaredd 1

20 munud

#### Rhan 1: Myfyrio

Gwnewch eich nodiadau eich hun i ymateb i'r cwestiynau canlynol.

Sut ydych chi'n teimlo am ddefnyddio efelychiadau digidol mewn addysg gofal iechyd?

- Meddyliwch am y cyfleoedd a'r cyfyngiadau posibl o ddefnyddio efelychiad digidol yn eich lleoliad ymarfer eich hun.
- Os yw'n bosibl, trafodwch hyn gyda chydweithiwr a gwnewch nodiadau ar eich casgliadau.

(A text entry box would appear here, but your browser does not support it.)

#### Rhan 2: Cwis

Cwestiwn 1: Pa un o'r canlynol sy'n un o brif fanteision efelychu digidol ym maes gofal iechyd o ran canlyniadau cleifion?

a) Mae'n lleihau'n uniongyrchol yr angen am brofiad ymarferol i gleifion.
b) Mae'n gwella diogelwch cleifion yn sylweddol drwy leihau camgymeriadau yn ystod triniaethau yn y byd go iawn.
c) Mae'n disodli'r angen am ddatblygiad proffesiynol parhaus.
d) Mae'n cyfyngu ar fynediad at hyfforddiant i weithwyr gofal iechyd proffesiynol o bell.

Cwestiwn 2: Mae efelychiadau digidol yn cyfrannu at gaffael sgiliau yn bennaf drwy’r canlynol:

a) Angen cyn lleied o amser ymarfer â phosibl oherwydd technoleg uwch.
b) Mae’n cynnig amgylchedd dysgu anhrefnus ac anrhagweladwy.
c) Cynnig ymarfer dro ar ôl tro mewn lleoliad diogel a rheoledig i fireinio technegau a magu hyder.
d) Canolbwyntio ar wybodaeth ddamcaniaethol yn unig heb ei chymhwyso'n ymarferol.

Cwestiwn 3: Un o fanteision allweddol efelychu digidol wrth feithrin sgiliau cydweithio ymysg gweithwyr gofal iechyd proffesiynol yw:

a) Mae'n annog ymarfer unigol, ynysig heb ryngweithio mewn grŵp.
b) Mae'n aml yn ymgorffori senarios tîm i wella cyfathrebu a chydweithio.
c) Mae'n dileu'r angen am unrhyw gyfarfodydd tîm wyneb yn wyneb.
d) Mae'n cynnig strwythur hyfforddi anhyblyg, na ellir ei addasu.
◄Contents►Next: 4 Sut mae efelychiad digidol yn helpu i gynyddu ymwybyddiaeth, gwybodaeth a sgiliau ym maes gofal iechyd?

OpenLearn - Cyflwyniad i efelychu digidol ym maes gofal iechyd
Except for third party materials and otherwise, this content is made available under a Creative Commons Attribution-NonCommercial-ShareAlike 4.0 Licence, full copyright detail can be found in the acknowledgements section. Please see full copyright statement for details.